ET Euroopa Liidu Teataja C 345/79

Euroopa Majandus- ja Sotsiaalkomitee arvamus teemadel „Ettepanek: nõukogu määrus, millega muudetakse nõukogu määrust (EL) nr 904/2010 halduskoostöö ning maksupettuste vastase võitluse kohta käibemaksu valdkonnas“

[COM(2016) 755 final – 2016/0371 (CNS)],

„Ettepanek: nõukogu direktiiv, millega muudetakse direktiivi 2006/112/EÜ ja direktiivi 2009/132/EÜ seoses teatavate käibemaksukohustustega teenuste osutamise ja kaupade kaugmüügi puhul“

[COM(2016) 757 final – 2016/0370 (CNS)]

ja

„Ettepanek: nõukogu direktiiv, millega muudetakse direktiivi 2006/112/EÜ seoses raamatute, ajalehtede ja perioodikaväljaannete suhtes kohaldatavate käibemaksumääradega“

[COM(2016) 758 final – 2016/0374 (CNS)]

(2017/C 345/13)

Raportöör: Amarjite SINGH

Konsulteerimistaotlus Euroopa Liidu Nõukogu, 20.12.2016 ja 21.12.2016 Õiguslik alus Euroopa Liidu toimimise lepingu artikkel 113 Vastutav sektsioon majandus- ja rahaliidu ning majandusliku ja sotsiaalse ühtekuuluvuse sektsioon Vastuvõtmine sektsioonis 5.5.2017 Vastuvõtmine täiskogus 5.7.2017 Täiskogu istungjärk nr 527 Hääletuse tulemus (poolt/vastu/erapooletuid) 123/1/2

1. Järeldused ja soovitused

1.1. Euroopa Majandus- ja Sotsiaalkomitee väljendab heameelt piiriülese e-kaubanduse käibemaksusüsteemi ajakohastamist käsitleva paketi üle ja kiidab heaks nii selle eesmärgid kui ka selle keskendumise VKEde huvidele. Kavandatud eeskirjadel on suur mõju internetis kaupu või teenuseid müüvate ettevõtjate jaoks, pakkudes neile õiglasemaid eeskirju, väiksemaid nõuete täitmisega seotud kulusid ja võrdseid tingimusi ELi mittekuuluvate ettevõtjatega. Pikas perspektiivis aitavad ettepanekud muuta ELi käibemaksusüsteemi tulevikukindlaks.

1.2. Käibemaksu nn väikese ühe akna süsteemi (Mini One Stop Shop, edaspidi „MOSS“) rakendamine on oluliselt vähendanud nõuete täitmisega seotud kulusid. Ometi pole sugugi kindel, et eri suuruses ettevõtted kogevad seda kulude säästmist samas ulatuses. Eriti on VKEdel olnud raskusi mitmete MOSSi nõuete täitmisega ja nad on väljendanud märkimisväärset rahulolematust. Seetõttu väljendab komitee heameelt selle üle, et MOSSi muudatusettepanekutes neid probleeme käsitletakse.

1.3. Arvestades käibemaksu MOSSi senist edu piiriülese kaubandusega tegelevate ettevõtjate nõuete täitmisega seotud kulude vähendamises, on selle laiendamine veel kaasamata teenustele ning ELi siseselt omandatud ja imporditud kaupadele järgmine loomulik samm. Peale nõuete täitmisega seotud kulude võimaliku vähendamise loob laiendamine ka e-kaubandusega seotud ettevõtjatele võrdsed tingimused, millel on tõenäoliselt positiivne mõjub eelkõige VKEdele. MOSSi laiendamine kaupadele loob tingimused väikeste tarnete käibemaksust vabastamise süsteemi tühistamiseks, sest viimane on põhjustanud konkurentsimoonutusi, sest väljaspool ELi asutatud ettevõtetel on ELis asutatud ettevõtete ees konkurentsieelis. Eelnimetatud põhjustel kiidab komitee MOSSi kavandatud laiendamise heaks.

1.4. E-väljaannetele kohaldatavate käibemaksumäärade eeskirjade muudatused kaotaksid eristuse füüsilisel ja mittefüüsilisel kandjal väljaannete vahel ning tagaksid selle turu neutraalsuse. Kuigi komitee kiidab konkurentsimoonutuse kaotamise heaks, ollakse teadlik ohust, mida selline kaotamine käibemaksu arvestusbaasile kujutab. Komitee märgib ka, et Euroopa Komisjon peab väljapakutud meetmeid ELi käibemaksumäärade struktuuri laiema reformimise esimeseks sammuks, ning on mures mõju pärast, mida selline ühtluse kaotamine avaldab piiriülese kaubandusega tegelevatele ettevõtjatele, eriti VKEdele.

2. Taust

2.1. Komisjon on ettevõtjalt tarbijale suunatud piiriülese e-kaubanduse käibemaksu ajakohastamise paketi raames esitanud ettepaneku uute praktiliste meetmete kohta. Need meetmed on suunatud piiriülese e-kaubanduse toetamisele käibemaksunõuete täitmise osas, kaotades käibemaksuga seotud tõkked veebiettevõtjate, eelkõige idufirmade ja VKEde puhul, ning võideldes ELi mittekuuluvate ettevõtjate käibemaksust kõrvalehoidumise vastu veebis.

2.2. Need meetmed hõlmavad eelkõige järgmist:

2.2.1. olemasoleva MOSSi muutmine, mis võimaldab teatavatel ettevõtjatel oma käibemaksukohustusi täita mis tahes liikmesriigis digitaalse veebiportaali kaudu, mida majutab nende oma maksuamet ja on riigikeeles. Need muudatused hõlmavad ELi sisest piiriülest käibemaksukünnist ja nõuete täitmise uusi lihtsustatud tingimusi;

2.2.2. olemasoleva MOSSi laiendamine ELi sisesele teenuste osutamisele lisaks teenustele, millele see juba praegu kehtib, ja kaupade kaugmüügile nii ELi sees kui ka kolmandatest riikidest;

2.2.3. kehtivate ELi siseste kaugmüügi künniste ning väljastpoolt ELi imporditavate väikesaadetiste käibemaksuvabastuse kaotamine;

2.2.4. kehtivate eeskirjade muutmine, mis võimaldaks liikmesriikidel kohaldada e-väljaannete, näiteks e-raamatute ja veebiajalehtede suhtes vähendatud käibemaksumäära, nagu praegu kohaldatakse vastavate trükiväljaannete suhtes.

Käibemaksu MOSSi muudatusettepanekud

2.3. MOSS-süsteem on alates 1. jaanuarist 2015 täielikult toiminud ja see loodi eesmärgiga lihtsustada ELi piiriülese kaubandusega tegelevate ettevõtjate käibemaksunõuete täitmist. Selle asemel et registreerida, deklareerida ja maksta käibemaksu eraldi igas liikmesriigis, kus nad oma kaupu või teenuseid müüvad, võimaldab MOSS ettevõtjatel esitada käibedeklaratsioone kord kvartalis veebi kaudu oma vastavale riiklikule ametiasutusele.

2.4. Esitatud muudatusettepanekute eel viis komisjon 2015. aasta veebruarist septembrini läbi aktiivsed konsultatsioonid. Hindamist, nõustamist, seminare ja mõjuhindamist hõlmavas protsessis keskenduti eriti sellele, kuidas mõjutavad kehtivad käibemaksu MOSSi eeskirjad VKEsid. Teatavad ilmnenud probleemid – näiteks künnise kehtestamise vajadus, koduriigi eeskirjade kasutamine teatavate konkreetsete käibemaksukohustuste puhul, nagu arvete esitamine ja andmete säilitamine, ning auditi koordineerimine –, valmistavad suurimat muret VKEdele ja seetõttu kajastuvad ka muudatusettepanekutes.

2.5. Kavandatud eeskirjade alusel kehtestatakse ELi sisese piiriülese kaubanduse uueks käibemaksukünniseks 10 000 eurot. Veebiettevõtjate puhul, kelle piiriülene müük jääb künnisest allapoole, käsitletakse seda müüki omamaise müügina ja käibemaks kuulub tasumisele nende oma maksuametile. Nõuete täitmise osas kaotatakse kahe tõendi nõue elektrooniliste teenuste osutajate puhul, kelle käive on väiksem kui 100 000 eurot. Peale selle lubatakse veebimüüjatel kohaldada koduriigi eeskirju teatavates valdkondades, nagu arvete esitamine ja andmete säilitamine, lihtsustades seega käibemaksunõuete täitmist, lisaks võetakse kasutusele uued koordineeritud auditid, et vältida eraldi riikliku auditi kohaldamist neile müüjatele.

Käibemaksu MOSSi laiendamine

2.6. Praegu kehtib MOSS ainult telekommunikatsiooni-, ringhäälingu- ja elektroonilistele teenustele. Kavandatud muudatustega laiendataks MOSSi rakendamist teistele ELi siseselt osutatavatele teenustele, aga ka kaupade kaugmüügile nii ELi sees kui ka kolmandatest riikidest. Kavandatud eeskirjadega juurutataks laiendamist järk-järgult pärast olemasolevate MOSSi eeskirjade muutmise jõustumist, kusjuures kavandatud jõustumiskuupäev on 1. jaanuar 2021.

2.7. MOSSi kavandatud laiendamine veebi kaudu tellitud importkaubale lihtsustab käibemaksu kogumist märkimisväärselt. Komisjon usub seetõttu, et laiendamine loob tingimused selleks, et tunnistada kehtetuks väikeste (väikese väärtusega) tarnete käibemaksust vabastamise süsteem, millega vabastatakse käibemaksust väikesaadetised, mille koguväärtus ei ületa 22 eurot. Ettepanek näeb seega ette erandi kaotamise alates 1. jaanuarist 2021.

E-väljaannete käibemaksumäärade muutmine

2.8. Kehtivate eeskirjade kohaselt on liikmesriikidel võimalus maksustada füüsilisel kandjal väljaandeid vähendatud käibemaksumääraga. Kuid käibemaksudirektiiv takistab liikmesriikidel kohaldada e-väljaannete suhtes samu käibemaksumäärasid, mida nad praegu kohaldavad füüsilisel kandjal väljaannete suhtes. Seda kinnitas Euroopa Liidu Kohus mitme hiljuti langetatud otsusega vähendatud maksumäärade kohaldamise kohta e-väljaannetele mitmes liikmesriigis (1).

2.9. Kavandatud eeskirjade kohaselt saavad liikmesriigid ühtlustada e-väljaannete ja trükiväljaannetele praegu kehtivad käibemaksumäärad, olenemata sellest, millist määra nad kohaldavad. Ettepanek tehti pärast e-väljaannete ja füüsiliste väljaannete käsitlemise kooskõlastamise eri võimaluste kaalumist ja see võimaldaks liikmesriikidel kohaldada praegusest miinimumist (5 %) madalamat määra, juhul kui nad kohaldavad miinimumist madalamat määra füüsiliste väljaannete puhul.

2.10. Ülalnimetatud muudatusettepanekud muudaksid järgmist kolme õiguslikku vahendit: — 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (käibemaksudirektiiv) (2); — 7. oktoobri 2010. aasta määrus (EL) nr 904/2010 halduskoostöö ning maksupettuste vastase võitluse kohta käibemaksu valdkonnas (3); — 19. oktoobri 2009. aasta direktiiv 2009/132/EÜ, direktiivi 2006/112/EÜ artikli 143 punktide b ja c rakendusala määratluse kohta seoses teatavate kaupade käibemaksuvabastusega nende lõplikul importimisel (4).

2.11. Hinnangute kohaselt suurendab pakett tervikuna aastaks 2021 liikmesriikides käibemaksutulu 7 miljardi euro võrra aastas ja vähendab ettevõtjate halduskoormust 2,3 miljardi euro võrra aastas.

3. Üldised märkused

3.1. Käibemaks on ELi liikmesriikide jaoks üks suurimaid tuluallikaid, moodustades praegu tuludest 20 %, mis tähendab suurenemist rohkem kui 10 % võrra alates 1995. aastast (5). Käibemaksu tähtsus liikmesriikide tuluallikana suurenes majandus- ja rahanduskriisi tagajärjel, kuna eelarveprobleemide lahendamiseks suunati tähelepanu käibemaksupoliitikale. Ajavahemikul 2008–2014 suurendas 23 liikmesriiki käibemaksumäära ja/või laiendas käibemaksubaasi (6). Käibemaksul on oluline ja järjest suurenev roll liikmesriikide rahanduse jätkusuutlikkuses ning hoolekandekulude säilitamises.

3.2. Esmatähtis on kaitsta maksubaasi nii võimaliku pettuse kui ka maksubaasi enda vähenemise eest vähendatud maksumäära laialdase kohaldamise tulemusena. 2014. aastal hinnati ELi 27 liikmesriigi käibemaksulõhe suuruseks 159,5 miljardit eurot, mis moodustab 14 % kogu käibemaksutulust (7). Kuigi käibemaksulõhe hõlmab käibemaksutulu vähenemist ka näiteks vea, pankroti või maksustamise vältimise tõttu, on käibemaksupettus selle peamine osa. Maksubaasi vähenemine on ELi 27 liikmesriigi hulgas samuti kõrge, kuna peaaegu 50 % kogu tarbimisest ei maksustata või maksustatakse madalama käibemaksumääraga.

3.3. Komitee väljendab seega heameelt piiriülese e-kaubanduse käibemaksusüsteemi ajakohastamist käsitleva paketi üle ja kiidab heaks nii selle eesmärgid kui ka selle keskendumise VKEde huvidele. Kavandatud eeskirjadel on suur mõju internetis kaupu või teenuseid müüvate ettevõtjate jaoks, pakkudes neile õiglasemaid eeskirju, väiksemaid nõuete täitmisega seotud kulusid ja võrdseid tingimusi ELi mittekuuluvate ettevõtjatega. Pikas perspektiivis aitavad ettepanekud muuta ELi käibemaksusüsteemi tulevikukindlaks.

Käibemaksu MOSSi muudatusettepanekud

3.4. Käibemaksu MOSSi järk-järguline rakendamine, mille viimane etapp jõustus 1. jaanuaril 2015, oli üks ELi käibemaksusüsteemi olulisemaid muudatusi pärast maksupiiride kaotamist aastal 1993. Süsteem võimaldab eri liikmesriikides tegutsevatel ettevõtjatel käibemaksukohustuslasena registreerimiseks, käibedeklaratsiooni esitamiseks ja kõikides liikmesriikides tasumisele kuuluva käibemaksu maksmiseks valida ühe neist liikmesriikidest ehk enda koduriigi.

3.5. Käibemaksu MOSSi rakendamist hinnanud Euroopa Komisjon kinnitab, et meetmel on olnud märkimisväärne mõju käibemaksunõuete täitmisega seotud kulude vähendamisele. MOSS on ettevõtjatele säästnud 500 miljonit eurot – keskmiselt 41 000 eurot ettevõtja kohta –, võrreldes otsese registreerimis- ja maksesüsteemiga, mis tähendab nende kulude vähendamist 95 % võrra.

3.6. Ometi pole sugugi kindel, et eri suuruses ettevõtted kogevad seda kulude säästmist samas ulatuses. Komisjoni korraldatud konsultatsioonidest selgub, et kuigi VKEd saaks registreerimisnõuete vähendamisest potentsiaalselt kasu, on neil tegelikkuses olnud raskusi paljude MOSSi nõuete täitmisega. Raskusi on kõige enam olnud nende liikmesriikide VKEdel, kus on kõige kõrgem käibemaksukohustuslasena registreerimise künnis, näiteks Ühendkuningriik.

3.7. Komitee on väljendanud heameelt selle üle, et MOSSi muudatusettepanekutes neid probleeme käsitletakse.

Käibemaksu MOSSi laiendamine

3.8. Euroopa Komisjon on MOSSi laiendamist pidanud esmatähtsaks juba 2011. aastast alates (8). Arvestades MOSSi senist edu piiriülese kaubandusega tegelevate ettevõtjate nõuete täitmisega seotud kulude vähendamises, on selle laiendamine veel kaasamata teenustele ning ELi siseselt omandatud ja imporditud kaupadele järgmine loomulik samm.

3.9. Peale nõuete täitmisega seotud kulude võimaliku vähendamise loob laiendamine ka e-kaubandusega seotud ettevõtjatele võrdsed tingimused, millel on tõenäoliselt positiivne mõjub eelkõige VKEdele. Laiendamine kaotab lahknevuse MOSSist praeguste eeskirjade kohaselt kasu saavate e-kaubanduse ettevõtete ja selliste piiriüleselt tegutsevate e-kaubanduse ettevõtete vahel, kes ei ole oma pakutavate teenuste või kaupade laadi tõttu siiani saanud nõuete täitmisest samasugust kasu. Laiendamisest saavad kasu ka eri laadi piiriülese kaubandusega tegelevad e-kaubanduse ettevõtjad, kes on siiani pidanud järgima kaht erinevat nõuete täitmise kohustust – st MOSSi ja tavasüsteemi nõudeid – ning kellele hakkavad nüüd kehtima vaid MOSSi nõuded.

3.10. MOSSi laiendamine kaupadele loob tingimused väikeste tarnete käibemaksust vabastamise süsteemi võimalikule tühistamisele. Ehkki varem on väikeste tarnete käibemaksust vabastamise süsteemi kiiduväärselt lihtsustatud, kasvas aastatel 1999–2013 sellest kasusaavate kaupade maht 286 %, seda tõenäoliselt internetis ostlejate arvu kasvu tõttu (9). See kasv on omakorda suurendanud kõigis liikmesriikides saamatajäänud käibemaksutulu.

3.11. Väikeste tarnete käibemaksust vabastamise süsteem on samuti moonutanud konkurentsi, nii et väljaspool ELi asutatud ettevõtetel on ELis asutatud ettevõtete ees konkurentsieelis. See konkurentsieelis on toonud kaasa kaks soovimatut tagajärgegi, täpsemalt väikeste tarnete käibemaksust vabastamise süsteemi kuritarvitamise ning kaubandus- ja impordimudelite moonutamise.

3.12. Eelnimetatud põhjustel kiidab komitee MOSSi kavandatud laiendamise heaks.

E-väljaannete käibemaksumäärade muutmine

3.13. Loetelu toodetest, millele võib käibemaksudirektiivi järgi vähendatud käibemaksumäära kohaldada, pärineb aastast 1992. Tehnoloogiline ja tarbijakäitumise areng viimase 25 aasta jooksul on toonud kaasa palju õiguslikke probleeme loetelusse kantud kaupade tõlgendamisel. Need õiguslikud probleemid on põhjustanud Euroopa Liidu Kohtu tasandil ulatuslikke vaidlusi.

3.14. Euroopa Liidu Kohus on mitmes hiljutises otsuses jõudnud järeldusele, et füüsiliste väljaannete loetelu ei saa õigusliku tõlgendamise kaudu e-väljaannetele laiendada. Seega saab seda eesmärki saavutada vaid käibemaksudirektiivi kehtivate eeskirjade õigusliku muutmise teel.

3.15. Eeskirjade kavandatud muudatused kaotaksid eristuse füüsilisel ja mittefüüsilisel kandjal väljaannete vahel ning tagaksid selle turu neutraalsuse. Kuigi komitee kiidab konkurentsimoonutuse kaotamise heaks, ollakse teadlik ohust, mida selline kaotamine käibemaksu arvestusbaasile kujutab. Vähendatud maksumääraga maksustatavate kaupade loetelusse e-väljaannete lisamine ei põhjusta mitte ainult tulude viivitamatut vähenemist, vaid võib anda ka võimaluse väita, et loetelusse tuleks lisada veel kaupu, mis vähendaks maksubaasi veelgi. Lisaks võib praegusest miinimumist (5 %) madalamate käibemaksumäärade kohaldamise laiendamine e-väljaannetele, juhul kui sellist määra kohaldatakse füüsiliste raamatute puhul, tuua kaasa rohkem taotlusi miinimummäärast madalamate määrade kohaldamiseks. See õõnestaks miinimummäära olemasolu, põhjustades maksubaasi vähenemist veelgi.

3.16. Komitee märgib ka, et Euroopa Komisjon peab väljapakutud meetmeid ELi käibemaksustruktuuri laiema reformimise esimeseks sammuks (10). Kuigi praegu kaalutakse kaht võimalust, annaks laiem reform liikmesriikidele vähendatud maksumäärade kohaldamisel rohkem vabadust ja paindlikkust, kuna muudaks käibemaksumäärad vähem ühtlustatuks.

3.17. Komitee on mures, kuidas selline ühtluse kaotamine mõjutab piiriülese kaubandusega tegelevaid ettevõtjaid ja eriti VKEsid, kellel oleks keeruline määratleda, milliseid käibemaksumäärasid nende toodetele ELis kohaldatakse.

3.18. Komitee on teadlik ka sellest, et ELi toimimise lepingu artikkel 113, mis on ELi käibemaksu käsitlevate õigusaktide õiguslik alus, annab käibemaksumäärade ühtlustamise õigusaktide heakskiitmise pädevuse ainult ELi institutsioonidele siseturu väljakujundamise ja parandamise eesmärgiga.

4. Konkreetsed märkused

Käibemaksu MOSSi muudatusettepanekud

4.1. Kõrge künnisega riikides asutatud VKEd on MOSSi rakendamise tõttu pidanud käibemaksukohustuslasena registreerima ja esimest korda käibemaksukohustust täitma. Kuna paljusid ähvardab uute nõuete täitmisega seotud kulude tõttu äritegevuse lõpetamine, on rühm mikroettevõtjaid – kellest enamik asub Ühendkuningriigis – loonud survegrupi, (11) mille eesmärk on juhtida sellele ELi institutsioonide ja Ühendkuningriigi maksuameti tähelepanu.

4.2. 10 000 euro suuruse künnise kehtestamine on hea mõte, tänu millele saaksid VKEd kasutada oma riigi käibemaksueeskirju seni, kuni nad künnise saavutavad, ning kahtlemata lihtsustaks see väikeste ja osalise ajaga töötavate ettevõtjate tegevust. Ehkki mikroettevõtjate sellist kavatsust võib toetada, mõistab komitee, et arenevad ja kasvavad ettevõtted võivad selle künnise kiirelt ületada.

Käibemaksu MOSSi laiendamine

4.3. Ühendkuningriigis (Kanalisaared) ja Soomes (Ahvenamaa saared) on teatatud väikeste tarnete käibemaksust vabastamise süsteemi märkimisväärsest kuritarvitamisest, mille korral ettevõtjad viivad kasu saamiseks oma tegevuse EList välja (12). See kuritarvitamine paneb veelgi ebasoodsamasse konkurentsiolukorda ELi sisesed ettevõtjad ja eelkõige VKEd, kellele avalduv mõju on tavaliselt suurem. 2010. aastal lõid Ühendkuningriigis asuvad VKEd rühma eesmärgiga võidelda väikeste tarnete käibemaksust vabastamise väidetava kuritarvitamise vastu Kanalisaartel (13).

4.4. Ühendkuningriigis asuvad VKEd moodustasid hiljuti veel ühe rühma – VAT Fraud (14) –, mis on juhtinud tähelepanu ELi mittekuuluvate kauplejate väidetavale internetipettusele, mida seostatakse väikeste tarnete käibemaksust vabastamise süsteemiga. Kuigi pettus hõlmab väikeste tarnete käibemaksust vabastamise süsteemist väljapoole jääva väärtusega kaupu, on väidetud, et süsteemi olemasolu loob käibemaksu sissenõudmisele takistusi, kuna tolliametnikel on keeruline määratleda, millised tooted süsteemi raamesse kuuluvad.

4.5. Väikeste tarnete käibemaksust vabastamise süsteem on väidetavalt mõjutanud kaubandusmustreid ja tarbijate impordikäitumist mitmes liikmesriigis, täpsemalt Sloveenias, Saksamaal, Rootsis, Taanis ja Ühendkuningriigis (15).

E-väljaannete käibemaksumäärade muutmine

4.6. Vähendatud maksumääraga maksustatavate kaupade loetelu tõlgendamisega seotud õiguslike probleemide peamine põhjus on ELi käibemaksusüsteemi dilemma: kas kaotada konkurentsi võimalikud moonutused, laiendades vähendatud maksumääraga maksustatavate kaupade loetelu ja vähendades sellega maksubaasi veelgi või piirduda jätkuvalt sama loeteluga, kaitstes maksubaasi, aga lubades konkurentsimoonutusi.

4.7. Euroopa Liidu Kohus kasutab selliste tõlgendusraskuste lahendamiseks juhtumipõhist käsitlusviisi. Siiski on kohus e-väljaannete loetelusse lisamist käsitlevates kohtuasjades seni otsustanud, et loetelu ulatust ei saa neile toodetele laiendada, rakendades seega eeskirjade ranget tõlgendamist.

Brüssel, 5. juuli 2017 Euroopa Majandus- ja Sotsiaalkomitee president Georges DASSIS

(1) Kohtuasjad C-219/13, K Oy; C-479/13, komisjon vs. Prantsusmaa, ja C-502/13, komisjon vs. Luksemburg; C-390/15, RPO.

(2) ELT L 347, 11.12.2006, lk. 1.

(3) ELT L 268, 12.10.2010, lk. 1.

(4) ELT L 292, 10.11.2009, lk. 5.

(5) R. de la Feria, „Blueprint for Reform of VAT Rates in Europe“ (2015) Intertax 43(2), lk 154–171.

(6) Ibid.

(7) CASE, „Study and Reports on the VAT Gap in the EU-28 Member States: 2016 Final Report“, TAXUD/2015/CC/131, 2016.

(8) Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tuleviku kohta „Lihtsamast, töökindlamast ja ökonoomsemast ühtse turu jaoks kohandatud käibemaksusüsteemist“, (KOM(2011) 851 lõplik, 6. detsember 2011).

(9) E&Y, „Assessment of the Application and Impact of the VAT Exemption for Importation of Small Consignment“, erileping nr 7, TAXUD/2013/DE/334, lõpparuanne, mai 2015.

(10) Euroopa Komisjon, avalik konsultatsioon käibemaksumäärade reformi üle (ettepanek võtta vastu nõukogu direktiiv, millega muudetakse ühist käibemaksusüsteemi käsitleva direktiivi 2006/112/EÜ käibemaksumäärade rakendamist reguleerivaid eeskirju).

(11) EU VAT Action (www.euvataction.org).

(12) E&Y, „Assessment of the Application and Impact of the VAT Exemption for Importation of Small Consignment“, erileping nr 7, TAXUD/2013/DE/334, lõpparuanne, mai 2015.

(13) RAVAS – Retailers Against VAT Avoidance Schemes (www.ravas.org.uk).

(14) www.vatfraud.org

(15) E&Y, „Assessment of the Application and Impact of the VAT Exemption for Importation of Small Consignment“, erileping nr 7, TAXUD/2013/DE/334, lõpparuanne, mai 2015.